Prigorodnõi rajoon
Prigorodnõi rajoon (vene keeles Пригородный район, osseedi keeles Горæтгæроны район) on Põhja-Osseetia haldusüksus. Rajoonikeskus on Oktjabrskoje. Rahvaarv 2002. aasta andmetel 103 000. Rajooni idaosa kuulus 1944. aastani Inguššiale, kuid pärast inguššide küüditamist Kesk-Aasiasse likvideeriti Inguši autonoomia ning territoorium anti Põhja-Osseetia koosseisu. 1992. aasta juulis moodustas Venemaa Föderatsiooni Ülemnõukogu Inguši Vabariigi selle piire määramata. 31. oktoobril puhkes Prigorodnõi rajoonis verine konflikt osseetide ja inguššide vahel, kohale toodi Venemaa sõjaväeüksused. Hukkus üle 600 inimese. Inguššidest elanikkond oli sunnitud põgenema.